Laveste fødselsoverskuddet siden 1985: – Vil treffe Norge som et snøras - ute av kontroll

Fødselsoverskuddet i 1. kvartal har ikke vært lavere siden 1985, rapporterer SSB.

FÆRRE: Norske kvinner føder færre barn, og eldre lever lengre. Det krever tiltak, mener ekspertene. Vis mer byoutline Foto: Colourbox

Publisert: Publisert: 22. mai 2018 14:10

– Når jeg tidligere har ropt om dette, så har det bare vært som tidlige varsler. Dette kommer til å treffe Norge som et snøras, helt uten kontroll, sier dekan og siviløkonom Erlend Bullvåg ved Nord universitet.

Han har jobbet med nærings- og samfunnsanalyse i en årrekke.

– Dette vil ramme vår samfunnsorganisasjon inn i kjernen. Hvem skal ta seg av våre eldre og omsorgstrengende, og vårt næringsliv? spør Bullvåg.

Han viser til den nye statistikken fra Statistisk sentralbyrå, som viser at vi i Norge kun ble 7.200 flere i 1. kvartal. Det ble født 400 færre barn enn i tilsvarende kvartal i fjor.

Professor Halvor Mehlum ved økonomisk institutt på UiO. Vis mer byoutline Foto: UiO

Mindre velstand

Fødselsoverskuddet ble 1.700, det laveste i første kvartal siden 1985. Samtidig er det lav nettoinnvandring. 13.000 flyttet til Norge, og 7.900 flyttet ut i første kvartal.

Sammen gir dette landet en lav folkevekst sammenlignet med de siste årene. De siste fire årene har veksten i folketallet minket hvert første kvartal sammenlignet med året før.

– Om ikke noe gjøres, så må vi om 30 år akseptere en betydelig lavere velstand, sier Bullvåg.

Trenden er velkjent i mange vestlige land. De eldre lever lengre, og det fødes færre barn.

– Hvis fødselstallene går ned til mindre enn to barn per par vil folketallet synke, og det vil alltid være flere eldre enn unge, sier professor Halvor Mehlum ved Universitetet i Oslo, og legger til at det igjen vil gjøre noe med skattetrykket på dem som er i arbeidsstyrken.

Jeanette Strøm Fjære, makroøkonom i DNB Markets. Vis mer byoutline Foto: Lise Åserud NTB scanpix

Tiltak



Økonom Jeanette Strøm Fjære i DNB Markets sier at det trengs tiltak for å øke arbeidsstyrken.

– Det er to hovedelementer som skaper vekst, produktivitetsvekst, og vekst i arbeidsstyrken. Den ene av disse to tingene blir mindre på sikt med en slik trend, sier Fjære.

Men Norge er bedre rustet enn mange land for å takle denne trenden på grunn av Oljefondet. FN publiserte i juni i fjor en rapport som viste at befolkningstallet i Europa vil synke drastisk de neste 80 årene.

I Europa føder kvinner i gjennomsnitt 1,58 barn. I Norge var tilsvarende tall for 2017 rekordlavt, 1,62 barn per kvinne. Det var det laveste som er målt i Norge noensinne.

Professor Mehlum sier at det ikke er opplagt at det er en trend som må snus at nordmenn får færre barn.

– Det er ikke for få mennesker på jorden. Migrasjon er en måte å lette trykket på. Det kan være et gode for dem som bor i landet, og de som kommer til landet på, sier Mehlum til E24.

Les også Tapper langt mindre fra Oljefondet

Globalt press



Han sier at det er godt globalt om presset på kloden reduseres. For ifølge FN-rapporten er det ventet at det bor 89 millioner færre i Europa i 2100. Det er også ventet at det vil bo 3,2 milliarder flere mennesker i Afrika enn det gjør i dag.

– Det er ikke bra om det er for mange noen steder, og for få andre steder. Balanse er et gode i seg selv, sier Mehlum.

Bullvåg mener også at målrettet innvandring vil kunne løse mange av problemene som kan komme.

Mehlum tror det å flytte pensjonsalderen også kan være en opplagt måte å løse en del av problemene på.

– Om man lever til man er 90, så kan man kanskje jobbe til man er 72 år. 18 år som pensjonist er bra, sier Mehlum.

Les også Siv Jensen vil ikke gamble på dagens høye oljepris

Les også Spår vekstbrems

Les også Tapper langt mindre fra Oljefondet

Her kan du lese mer om Statistisk sentralbyrå Innvandring